**Poveste roz**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stigmatizaţi de iarnă şi de frig

Te strig sau poate doar voiam să strig,

Te chem sau poate doar visam că vii

Să desprimăvărăm analogii

Între a fi etern sau a nu fi.

Te-nchid sub gene ca pe-un vis ciudat,

Dar mă inunzi subtil, premeditat,

Parafrazând o vreme ilegal

Destinul ca pe-un joc accidental,

Distanţa dintre noi... Ce salt mortal!

Abreviez nelinişte şi frig

Te strig sau poate mi-am dorit să strig,

Te chem sau ai venit şi nici nu ştiu

Că-n lumea noastră s-a făcut târziu

Şi numai tu mă-ndemni să tac, să scriu...

Noi suntem alţii ca şi cum n-am şti,

Pierduţi între a fi şi a nu fi

Într-o poveste roz cu vise gri.